**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATŲ TVIRTINIMO**

2017 m. kovo 21 Nr. SP - 71

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu ir 4 dalimi, 18 straipsnio 1 dalimi, Lietuvos Respublikos nevyriausybinių organizacijų plėtros įstatymo 4 straipsnio 4 dalimi, 6 straipsnio 4 ir 5 dalimis, Kėdainių rajono savivaldybės taryba n u s p r e n d ž i a:

1. Patvirtinti Kėdainių rajono savivaldybės nevyriausybinių organizacijų tarybos nuostatus (pridedama).

2. Pripažinti netusiu galios Kėdainių rajono savivaldybės tarybos 2014 m. gruodžio 12 d. sprendimo Nr. TS-275 „Dėl Kėdainių rajono savivaldybės nevyriausybinių organizacijų tarybos sudarymo ir jos nuostatų patvirtinimo“ 2 punktą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Audronė Stadalnykienė Ovidijus Kačiulis Evaldas Vaicekavičius

2017˗03˗ 2017˗03˗ 2017˗03˗

Rūta Švedienė

2017˗03˗

 PATVIRTINTA

 Kėdainių rajono savivaldybės tarybos

 2017 m. d.

 sprendimu Nr.

**KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

**I SKYRIUS**

**BENDROSIOS NUOSTATOS**

1. Kėdainių rajono savivaldybės nevyriausybinių organizacijų tarybos nuostatai (toliau – nuostatai) reglamentuoja Kėdainių rajono savivaldybės nevyriausybinių organizacijų tarybos (toliau – NVO taryba) tikslus, funkcijas, teises, atstovų delegavimo ir darbo organizavimo tvarką.

2. NVO taryba yra visuomeniniais pagrindais prie Kėdainių rajono savivaldybės tarybos veikianti kolegiali patariamoji institucija, įsteigta vadovaujantis Lietuvos Respublikos nevyriausybinių organizacijų plėtros įstatymu bei Kėdainių rajono savivaldybės tarybos veiklos reglamentu.

3. NVO taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Kėdainių rajono savivaldybės tarybos sprendimais, kitais teisės aktais ir šiais nuostatais.

4. NVO taryba sudaroma, jos nuostatai tvirtinami ir keičiami Kėdainių rajono savivaldybės tarybos sprendimu.

5. NVO tarybos sprendimai yra rekomendacinio pobūdžio. NVO tarybos nariams už dalyvavimą NVO tarybos veikloje nemokama.

6. Nuostatuose vartojamos sąvokos atitinka Lietuvos Respublikos nevyriausybinių organizacijų plėtros įstatyme vartojamas sąvokas.

**II SKYRIUS**

**NVO TARYBOS TIKSLAS, UŽDAVINIAI IR FUNKCIJOS**

7. NVO tarybos tikslas – užtikrinti ir skatinti nevyriausybinių organizacijų (toliau – NVO) dalyvavimą nustatant, formuojant ir įgyvendinant nevyriausybinių organizacijų plėtros politiką Kėdainių rajono savivaldybėje (toliau – savivaldybė), stiprinti bendradarbiavimą tarp savivaldybės institucijų, įstaigų ir NVO.

8. NVO tarybos uždaviniai:

8.1. skatinti ir remti savivaldybės ir NVO bendradarbiavimą šiose viešosios politikos formavimo kryptyse: aplinkosaugos, vaikų ir jaunimo, kūno kultūros ir sporto, pagyvenusių žmonių, socialinės veiklos, sveikatinimo, neįgaliųjų, bendruomenių plėtros, švietimo, kultūros, tautinių bendrijų, lygių galimybių, lyčių lygybės, žmogaus teisių ir kitose NVO veiklos srityse;

8.2. skatinti ir remti rajono NVO dalyvavimą Lietuvos Respublikos, tarptautiniuose, regioniniuose, savivaldybės NVO rėmimo konkursuose, fonduose ir programose;

8.3. didinti NVO vadovų bei savivaldybės administracijos darbuotojų, dirbančių su NVO, darbo kompetencijas;

8.4. organizuoti NVO veiklos viešinimą savivaldybėje;

8.5. skatinti naujų NVO steigimą savivaldybėje.

9. NVO taryba, siekdama įgyvendinti savo veiklos tikslą numatytose srityse, vykdo šias funkcijas:

9.1. analizuoja, stebi ir vertina savivaldybės teisės aktų, turinčių įtakos NVO būklei savivaldybėje, rengimą ir įgyvendinimą;

9.2. teikia pasiūlymus savivaldybės institucijoms ir įstaigoms dėl bendradarbiavimo su savivaldybės teritorijoje veikiančiomis NVO;

9.3. teikia savivaldybės institucijoms pasiūlymus dėl savivaldybės teritorijoje veikiančių nevyriausybinių organizacijų veiklos skatinimo ir NVO rėmimo prioritetų;

9.4. analizuoja ir vertina savivaldybės ir NVO sektoriaus problemas ir poreikius;

9.5. skleidžia informaciją apie savivaldybėje veikiančias NVO, jų iniciatyvas, veiklą ir patirtį;

9.6. inicijuoja NVO pasitarimus, seminarus ir mokymus aktualiais NVO veiklos klausimais;

9.7. savivaldybės ir NVO bendradarbiavimo klausimais bendradarbiauja su užsienyje veikiančiomis NVO ir NVO veiklą koordinuojančiomis institucijomis;

9.8. ne rečiau kaip kartą per metus teikia savo veiklos ataskaitą Kėdainių rajono savivaldybės tarybai;

9.9. vykdo kitas teisės aktų nustatytas funkcijas, susijusias su NVO veikla.

**III SKYRIUS**

**NVO TARYBOS TEISĖS**

10. NVO taryba turi šias teises:

10.1. dalyvauti savivaldybės tarybos, savivaldybės administracijos struktūrinių padalinių ir įstaigų posėdžiuose, kuriuose svarstomi su NVO susiję klausimai;

10.2. įstatymų nustatyta tvarka gauti iš savivaldybės institucijų, savivaldybės administracijos padalinių, skyrių, kitų įstaigų ir organizacijų informaciją ir dokumentus, kurių reikia NVO tarybos veiklai;

10.3. dalyvauti rengiant teisės aktų, susijusių su NVO veikla, projektus;

10.4. kviesti į savo posėdžius savivaldybės institucijų ir įstaigų, NVO atstovus, nepriklausomus ekspertus klausimams, susijusiems su NVO tarybos uždavinių ir funkcijų atlikimu, spręsti, prireikus sudaryti darbo ar ekspertų grupes konkretiems NVO plėtros politikos klausimams svarstyti;

10.5. gauti informaciją apie savivaldybės institucijų ir įstaigų planuojamas veiklas ir bendradarbiavimo kryptis siekiant jas derinti su konkrečioje srityje dirbančiomis NVO;

10.6. bendradarbiauti su kitomis savivaldybėje veikiančiomis patariamosiomis tarybomis;

10.7. naudotis kitomis teisės aktuose nustatytomis teisėmis.

**IV SKYRIUS**

**NVO TARYBOS SUDĖTIS IR DARBO ORGANIZAVIMAS**

11. NVO taryba sudaroma laikantis šio principo: ne daugiau kaip 1/2 NVO tarybos narių – savivaldybės institucijų ir įstaigų atstovai ir ne mažiau kaip 1/2 NVO tarybos narių – NVO, veikiančių savivaldybės teritorijoje, atstovai.

12. NVO tarybą sudaro 14 narių:

12.1. 7 savivaldybės institucijų ir įstaigų atstovai, iš kurių 4 deleguoja savivaldybės meras, 3 – savivaldybės administracijos direktorius; 12.2. 7 NVO atstovus demokratiniais principais išrenka ir deleguoja rajono aplinkosaugos, vaikų ir jaunimo, kultūros, tautinių bendruomenių, vietos bendruomeninių, žmogaus teisių/lygių galimybių apsaugos, pilietinių iniciatyvų, švietimo, sporto, sveikatos stiprinimo, socialinės pagalbos ir kitos bendrų pomėgių ar interesų nevyriausybinės organizacijos.

13. NVO taryba sudaroma dvejų metų laikotarpiui. 14. NVO tarybos narys NVO taryboje gali dirbti ne daugiau kaip dvi kadencijas iš eilės.

15. NVO tarybos veiklos forma yra posėdžiai.

16. Pirmajam NVO tarybos posėdžiui, iki bus išrinktas NVO tarybos pirmininkas, vadovauja vyriausias amžiumi NVO tarybos narys.

17. NVO tarybos pirmininką ir pavaduotoją slaptu balsavimu išrenka NVO tarybos nariai pirmo posėdžio metu. NVO tarybos pirmininku išrenkamas daugiausiai balsų surinkęs NVO tarybos narys. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų. Pavaduotojas renkamas balsavusių NVO tarybos narių balsų dauguma. Jeigu renkant pavaduotoją balsai pasiskirsto po lygiai, lemiamas NVO tarybos pirmininko balsas.

18. NVO tarybos pirmininku išrinkus savivaldybės institucijos ar įstaigos atstovą, NVO tarybos pirmininko pavaduotoju turi būti renkamas NVO atstovas. NVO tarybos pirmininku išrinkus NVO atstovą, NVO tarybos pirmininko pavaduotoju turi būti išrinktas savivaldybės institucijos ar įstaigos atstovas.

19. NVO tarybos pirmininkas:

19.1. planuoja ir organizuoja NVO tarybos darbą;

19.2. sudaro NVO tarybos posėdžių darbotvarkę, šaukia NVO tarybos posėdžius ir jiems pirmininkauja, jeigu jo nėra – posėdžiui pirmininkauja pavaduotojas;

19.3. pasirašo NVO tarybos posėdžių protokolus ir kitus su NVO tarybos veikla susijusius dokumentus;

19.4. atstovauja NVO tarybai valstybės ir savivaldybės institucijose, įstaigose ir organizacijose ar įgalioja jai atstovauti kitus NVO tarybos narius, pritarus NVO tarybos nariams;

19.5. informuoja NVO tarybos narius apie dalyvavimą atstovaujant NVO interesams, teikia kitą aktualią informaciją.

20. NVO tarybai atstovauja pirmininkas arba, jo nesant, pavaduotojas. Pirmininkas gali įgalioti kitą NVO tarybos narį atstovauti NVO tarybai;

21. NVO tarybos posėdžiai šaukiami prireikus, bet ne rečiau kaip kartą per tris mėnesius.

22. Informacija apie NVO tarybos posėdį ir jo darbotvarkę NVO tarybos nariams pranešama ir posėdžio medžiaga pateikiama ne vėliau kaip likus 3 darbo dienoms iki posėdžio. Darbotvarkė gali būti pildoma naujais NVO tarybos narių siūlomais klausimais ne vėliau kaip prieš vieną darbo dieną iki posėdžio. Parengta darbotvarkė gali būti pildoma tik NVO tarybos pirmininkui pritarus.

23. Eiliniai NVO tarybos posėdžiai šaukiami esant svarstytiniems klausimams. Neeiliniai NVO tarybos posėdžiai šaukiami pirmininko arba 1/3 NVO tarybos narių iniciatyva.

24. NVO tarybos posėdžiai teisėti, kai juose dalyvauja ne mažiau kaip 1/2 NVO tarybos narių. NVO tarybos posėdžiai yra atviri. NVO tarybos posėdžiuose gali dalyvauti suinteresuoti asmenys, kurie turi teisę pasisakyti po to, kai pasisako NVO tarybos nariai.

25. NVO taryba priima sprendimus posėdyje dalyvaujančių NVO tarybos narių balsų dauguma. Balsams pasiskirsčius po lygiai, lemia pirmininkaujančio asmens balsas.

26. NVO tarybos narys turi teisę pareikšti nuomonę, kuri užfiksuojama protokole. NVO tarybos sprendimai įforminami NVO tarybos posėdžio protokolais, kuriuos pasirašo posėdžio pirmininkas ir sekretorius.

27. NVO tarybos nario įgaliojimai nutrūksta, jeigu:

27.1. NVO tarybos narys atsistatydina savo noru anksčiau, negu pasibaigia NVO tarybos kadencija;

27.2. nutrūksta jo darbo (tarnybos) santykiai atstovaujamoje savivaldybės institucijoje ar įstaigoje;

27.3. nutrūksta jo narystė atstovaujamoje nevyriausybinėje organizacijoje;

27.4. jis atšaukiamas jį delegavusios savivaldybės institucijos, įstaigos, nevyriausybinės organizacijos iniciatyva ar NVO susirinkimo sprendimu.

28. NVO tarybos nariui nutraukus veiklą atstovaujamoje įstaigoje arba organizacijoje ar dėl kitų priežasčių pasitraukus iš NVO tarybos, jį delegavusi institucija arba organizacija ne vėliau kaip per 1 mėnesį teikia naują kandidatūrą.

29. NVO tarybos sprendimai yra vieši, informacija skelbiama Kėdainių rajono savivaldybės interneto svetainėje [www.kedainiai.lt](http://www.kedainiai.lt).

**V SKYRIUS**

**BAIGIAMOSIOS NUOSTATOS**

30. NVO tarybos darbą techniškai aptarnauja ir pirmąjį NVO tarybos posėdį šaukia Kėdainių rajono savivaldybės administracija.

31. NVO tarybos posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kėdainių rajono savivaldybės tarybai

**AIŠKINAMASIS RAŠTAS**

**DĖL KĖDAINIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS SUDARYMO IR JOS NUOSTATŲ TVIRTINIMO**

2017 m. kovo 10 d.

Kėdainiai

**Parengto sprendimo projekto tikslai:** Patvirtinti Kėdainių rajono savivaldybės nevyriausybinių organizacijų tarybos nuostatus.

**Sprendimo projekto esmė**, **rengimo priežastys ir motyvai:**

Lietuvos Respublikos nevyriausybinių organizacijų plėtros įstatymo 6 straipsnio 4 ir 5 dalimis savivaldybės taryba yra įpareigota patvirtinti rajono savivaldybės nevyriausybinių organizacijų tarybą ir jos nuostatus.

Sprendimo projekte pateikti Kėdainių rajono savivaldybės nevyriausybinių organizacijų tarybos nuostatai iš esmės lieka nepasikeitę, lyginant su Kėdainių rajono savivaldybės tarybos 2014 m. gruodžio 12 d. sprendimu Nr. TS-275 „Dėl Kėdainių rajono savivaldybės nevyriausybinių organizacijų tarybos sudarymo ir jos nuostatų patvirtinimo“ patvirtintais rajono savivaldybės nevyriausybinių organizacijų tarybos nuostatais. Šiame nuostatų projekte, Kėdainių rajono savivaldybės tarybos narių siūlymu, yra didinamas NVO tarybos narių skaičius nuo 12 iki 14 narių. Nuostatų 12 punktas išdėstomas taip: „12. NVO tarybą sudaro 14 narių: 12.1. 7 savivaldybės institucijų ir įstaigų atstovai, iš kurių 4 deleguoja savivaldybės meras, 3 – savivaldybės administracijos direktorius; 12.2. 7 NVO atstovus demokratiniais principais išrenka ir deleguoja rajono aplinkosaugos, vaikų ir jaunimo, kultūros, tautinių bendruomenių, vietos bendruomeninių, žmogaus teisių/lygių galimybių apsaugos, pilietinių iniciatyvų, švietimo, sporto, sveikatos stiprinimo, socialinės pagalbos ir kitos bendrų pomėgių ar interesų nevyriausybinės organizacijos“. Taip pat nuostatuose yra patikslinamas rajono savivaldybės nevyriausybinių organizacijų tarybos trumpinys, t.y. sutrumpintai vadinama NVO taryba, papildoma punktu, jog nuostatuose vartojamos sąvokos atitinka LR nevyriausybinių organizacijų plėtros įstatyme vartojamas sąvokas, patikslinamas punktas (27 punktas), susijęs su NVO tarybos nario įgaliojimais.

**Lėšų poreikis (jeigu sprendimui įgyvendinti reikalingos lėšos):** Sprendimo įgyvendinimui lėšos nėra reikalingos.

**Laukiami rezultatai:**

Patvirtinti Kėdainių rajono savivaldybės nevyriausybinių organizacijų tarybos nuostatai.

**Numatomo teisinio reguliavimo poveikio vertinimas\***

|  |  |
| --- | --- |
| **Sritys** | **Numatomo teisinio reguliavimo poveikio vertinimo rezultatai** |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Administracijos vyriausioji specialistė

(jaunimo reikalų koordinatorė) Audronė Stadalnykienė